28/07/2010 | Administración LocalMunicipal
Santiago de Compostela
Sección Municipal de Contratación
Bases para o outorgamento de subvencións para plantacións forestais en montes do Concello de Santiago 2010

Acordada na Xunta de Goberno Local de data 06 de xullo de 2010 a aprobación das bases para o outorgamento de subvencións para plantacións forestais en montes no termo municipal de Santiago de Compostela, fanse públicas as citadas bases e procédese á apertura do prazo para a presentación das solicitudes, que será de 30 días naturais a contar desde o seguinte á publicación deste anuncio no Boletin Oficial da Provincia. Mediante estas bases defínense os criterios aos que se axustará o outorgamento de axudas económicas ás asociacións e particulares co obxectivo de potenciar a actividade forestal, a biodiversidade e a paisaxe, contribuíndo a sufragar as plantacións forestais polos particulares e asociacións no ano 2010, que se concretarán mediante o seguimento dos termos previstos no artigo 16 da Lei 38/2003 Xeral de Subvencións de 17 de novembro. Axuda económica á plantación forestal de especies de frondosas en montes do termo municipal de Santiago de Compostela. Poderán optar ás axudas as asociacións veciñais e particulares do Concello de Santiago de Compostela propietarias, arrendatarias ou usufrutuarias de terreos que cumpran os requisitos establecidos no artigo 13 da lei 38/2003, e as obrigas e requisitos do punto 3 destas bases. Non poden ser beneficiarios de subvencións públicas as entidades ou particulares nas que concorra algunha das circunstancias sinaladas polo artigo 13.2 da Lei 38/2003, de 17 de novembro, Xeral de Subvencións (LXS). As prohibicións apreciaranse de xeito automático e co alcance que determina o artigo 13.4 e 13.5 da LXS. Na concorrencia de mais dunha solicitude para unha mesma parcela, solo se atenderá a do propietario da mesma. Son obrigas dos beneficiarios: 1. Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.2. Xustificar o cumprimento dos requisitos e condicións, a realización da actividade e o cumprimento da finalidade que determinen a concesión ou disfrute da subvención.3. Someterse ás actuacións de comprobación e control dos órganos competentes e achegar a información que lles sexa requirida no exercicio das actuacións anteriores.4. Comunicar ao órgano concedente a solicitude e a obtención doutras subvencións, axudas ingresos ou recursos que financien as actividades subvencionadas. Esta comunicación deberá efectuarse así que se coñeza e, en todo caso, con anterioridade á xustificación da aplicación dos fondos percibidos.5. Estar ao corrente no cumprimento das súas obrigas tributarias e coa Seguridade Social, a Axencia Tributaria, a Comunidade Autónoma de Galicia e o Concello de Santiago de Compostela 6. Dispor dos libros contábeis, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicábel ao beneficiario, e cantos estados contábeis e rexistros específicos sexan esixidos pola bases reguladoras coa finalidade de garantir o adecuado exercicio das facultades de comprobación e control.7. Conservar os documentos xustificativos da aplicación dos fondos recibidos, en tanto podan ser obxecto de control e comprobación.8. Adoptar as medidas de difusión contidas no apartado 4 do artigo 18 da LXS.9. Proceder ao reintegro dos fondos percibidos nos supostos contemplados no artigo 37 da LXS.10. Dar a adecuada publicidade ao carácter público do financiamento polo concello ou Organismo autónomo dos programas, actividades, inversións ou actuacións subvencionadas. Requisitos para acceder ás axudas. a) As especies que poden ser subvencionadas son as seguintes: carballo (Quercus robur), bidueira (Betula ceitibérica), castiñeiro (Castanea sativa, Castanea hybrida), nogueira (Junglans regia), cerdeira (Prunus avium), ameneiro (Alnus glutinosa) e carballo americano (Quercus rubra). b) Tratarse de plantas das especies anteriormente citadas que teñan como mínimo 50 cm de altura. c) A parcela debe ter, cando menos, 500 m2 de extensión. d) Deben respectarse as seguintes distancias mínimas: - Vivendas: 20 m. - Fontes, mananciais: 6 m. - Cursos fluviais: 6 m. - Cultivos, prados, pastizais: 6 m. - Vías públicas municipais asfaltadas: 3 m, medidos desde a aresta exterior da explanación. - Vías públicas municipais non asfaltadas e camiños de monte: 2 m, medidos desde a aresta exterior da explanación. En calquera caso, deberán axustarse ao disposto na Ordenanza municipal reguladora de plantacións forestais e talas de arborado e a lei 3/2007 de prevención e defensa contra os incendios forestais de Galicia. e) Deben respectarse as seguintes densidades óptimas de plantación: - Castiñeiro para madeira, nogueira e cerdeira: 625 plantas/ha. - Castiñeiro para froito: 200 plantas/ha. - Outras frondosas: 800 plantas/ha. A Concellaría de Medio Ambiente destinará a estes fins a cantidade total máxima de 8.000 €, con cargo á partida orzamentaria 44400 48901 O Concello poderá aboar até un máximo de 900 € a cada particular sempre e cando o montante global das axudas non supere a cantidade total de 8.000 €. A contía subvencionada é de 3 euros por planta, agás no caso do carballo americano (Quercus rubra), que será de 1,5 euros por planta. Establécese como axuda máxima a un único interesado ou unidade familiar a cantidade de 900 euros. Esta axuda é compatíbel con calquera outra axuda pública ou privada para o mesmo fin. O outorgamento das subvencións realizarase ponderando os seguintes criterios obxectivos: b) Terán prioridade as plantacións realizadas con posterioridade á solicitude de subvención fronte ás realizadas no período inmediatamente anterior. No caso de esgotarse a partida presupostaría coas solicitudes para as plantacións realizadas con posterioridade á solicitude, non se atenderan ás realizadas no período inmediatamente anterior. Cunha ponderación relativa de 1 no caso das solicitudes posteriores as convocatoria da subvención e 0 as anteriores. c) Non obstante, atendendo a razóns de interese natural e de restauración paisaxística, terán prioridade as solicitudes de plantación nas zonas próximas aos Camiños de Santiago de Compostela e ao monte Pedroso. Estas solicitudes terán unha ponderación relativa de 4. d) Así mesmo, terán prioridade as plantacións realizadas nas inmediacións das vivendas para incrementar a posta en valor do entorno natural asociado a elas. Estas solicitudes terán unha ponderación relativa de 3. e) Tamén terán prioridade as parcelas afectadas pola modificación do uso ou especies forestais que se poidan cultivar en relación co regulado pola Lei 3/2007 de Prevención e Defensa contra incendios forestais de Galicia. Estas solicitudes terán unha ponderación relativa de 2. As actividades obxecto de subvención deberán ser, en todo caso, aquelas que complementen ou suplan as competencias do Concello ou dos seus Organismos Autónomos ou que, en xeral, contribúan ao fomento dos intereses peculiares do municipio. En ningún caso o importe da axuda municipal concedida poderá ser de tal contía que, en concorrencia con subvencións ou axudas doutras administracións ou entes públicos ou privados, supere o custo da actividade a desenvolver polo beneficiario. Aos efectos de determinar as plantacións susceptíbeis de obteren as subvencións contidas na presente convocatoria e formular a correspondente proposta de resolución de asignación de cantidades, formarase unha Comisión de Valoración constituída polos seguintes membros: -O/A Concelleiro/a do Departamento municipal de Medio Ambiente -Un/unha funcionario/a do Departamento de Medio Ambiente. - Un/unha membro do Consello de Medio Ambiente. O funcionamento de dita Comisión realizarase consonte ao establecido para o réxime de funcionamento dos órganos colexiados, na Lei 30/92 do Réxime xurídico das administracións públicas e do procedemento administrativo común. As entidades e particulares formularán a solicitude segundo impreso normalizado que deberán presentar no Rexistro Xeral do Concello no prazo de 30 días naturais desde o día seguinte ao da publicación da convocatoria no B. O. P., acompañada da seguinte documentación: 1. Os documentos acreditativos da personalidade: fotocopia compulsada do CIF e dos estatutos polos que se rexa, e nomeamento de representante para as súas relacións co Concello ou DNI no caso dos particulares.2. Datos bancarios relativos á entidade ou particulares número de conta e titular, que permitan facer efectivo o importe da subvención mediante transferencia, no impreso selado pola entidade financeira.3. Declaración de non estar incurso en ningún dos supostos de prohibición para a percepción de subvencións ou axudas públicas sinalados pola LXS 4. Certificados da Administración competente de estar ao corrente nas obrigas tributarias e coa Seguridade Social do solicitante e do titular dos terreos, ou formulario de solicitude anexo debidamente cuberto. Estas certificacións poderanse substituír por unha declaración responsábel, naqueles casos nos que a contía da axuda solicitada non supere os 3.000 euros.5. Certificado de non ter débedas coa Axencia Tributaria do solicitante e do titular dos terreos, ou formulario de solicitude anexo debidamente cuberto. Esta certificación poderase substituír por unha declaración responsábel, naqueles casos nos que a contía da axuda solicitada non supere os 3.000 euros.6. Certificado de non ter débedas coa Comunidade Autónoma de Galicia do solicitante e do titular dos terreos, ou formulario de solicitude anexo debidamente cuberto. Esta certificación poderase substituír por unha declaración responsábel, naqueles casos nos que a contía da axuda solicitada non supere os 3.000 euros.7. Certificado de non ter débedas co Concello de Santiago de Compostela do solicitante e do titular dos terreos, ou formulario de solicitude anexo debidamente cuberto. Esta certificación poderase substituír por unha declaración responsábel, naqueles casos nos que a contía da axuda solicitada non supere os 3.000 euros.8. Memoria que fará mención ao historial da entidade, ás persoas beneficiarias directa e indirectamente pola axuda, ás actividades ou investimentos a realizar e ao seu calendario.9. Escrito no que se sinale a superficie da parcela, ordenanza do PXOU na que se sitúa, especie ou especies que se pretenden plantar e cantidade destas.10. Plano de situación parcela a escala 1:5000 ou inferior.11. Certificación catastral acreditativa da titularidade da parcela. Recollida de documentación. As bases desta convocatoria poderanse recoller na: Sección de Medio Ambiente do Concello de Santiago de Compostela, na rúa das Galeras nº 17 baixo. Teléfono 981 54 31 47 e Fax.: 981 54 23 68. Na oficina de atención ao cidadán, na rúa Presidente Salvador Allende, 4, baixo, teléfono 981 543 128. Ou na páxina web www.santiagodecompostela.org do concello de Santiago de Compostela. A proposta da Comisión de Valoración, a Xunta de Goberno resolverá sobre o outorgamento das axudas. Esta resolución motivarase de conformidade cos criterios establecidos nas presentes bases, e notificarase aos interesados. A falta de resolución expresa das solicitudes producirá efectos desestimatorios transcorridos seis meses desde a súa presentación. A concesión en firme das subvencións xerará un dereito a favor do beneficiario da mesma e correlativo compromiso de gasto para o Concello só será esixíbel cando se acredite o cumprimento das finalidades que motivaron a súa concesión. A xustificación do cumprimento das condicións impostas e da consecución dos obxectivos previstos nas presentes bases e no acordo de outorgamento da subvención, acreditarase a través da presentación: - Dunha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos. - Dunha memoria económica xustificativa que conterá, como mínimo, os seguintes extremos: a) Acreditación ou, no seu defecto, declaración do beneficiario sobre o número de unidades de árbores plantados na parcela en cuestión indicando especie e data. b) Contía da subvención calculada sobre a base das actividades cuantificadas na memoria de actuación e os módulos previstos nas bases reguladoras ou, se é o caso, nas ordes de convocatoria. c) Un detalle doutros ingresos ou subvencións que financiasen a actividade subvencionada, con indicación do importe e a súa procedencia. A súa presentación realizarase no Rexistro Xeral do Concello, como máximo antes do 31 de outubro de 2010. A ausencia da xustificación á que se refire o presente artigo, suporá a perda do importe da subvención. Vencidos os prazos e prórrogas sinaladas sen que o beneficiario da subvención xustificara o cumprimento da finalidade que motivou o seu outorgamento, perderá o dereito a ela e a Xunta de Goberno Local, por proposta da unidade administrativa, anulará o correspondente compromiso. A dita resolución será comunicada ao interesado e á Intervención para o seu axeitado reflexo contábel. En calquera caso, para poderse facer efectiva a axuda os servizos municipais de medio ambiente deberán informar de que a plantación se realizou dentro dos prazos establecidos así como que se cumpren as outras condicións recollidas nas presentes bases ademais dun informe técnico do departamento sobre a xustificación presentada. Cumpridas as esixencias de xustificación documental citadas, e con proposta concreta do órgano xestor, remitirase o expediente a Intervención para que emita o preceptivo informe de fiscalización. Se este é favorábel, a Xunta de Goberno Local resolverá a aprobación do recoñecemento da obriga a favor do beneficiario e tramitarase a correspondente orde de pagamento da subvención. Non poderá realizarse o pagamento da subvención en tanto o beneficiario non estea ao corrente no cumprimento das obrigas tributarias e coa Seguridade Social. En caso de discrepancia co informe da Intervención procederase de acordo co estabelecido nos artigos 196 e 198 da Lei 39/88 do 28 de decembro, reguladora das facendas locais. O pagamento das subvencións materializarase mediante ingreso na conta da entidade financeira sinalada polo beneficiario na documentación que se achega, ou, de ser o caso, mediante talón nominativo ao seu favor. En caso de incumprimento do obxecto, condicións ou finalidade das subvencións de carácter prepagábel, ou ausencia de xustificación destas nos termos previstos nas bases da convocatoria a que se refire a subvención, o Concello ou o Organismo Autónomo esixirá ás persoas físicas ou xurídicas beneficiarias o reintegro das cantidades correspondentes, de acordo co seguinte procedemento: Iniciación de oficio do mesmo mediante resolución do Alcalde-Presidente, logo do informe da unidade administrativa correspondente, na que se acorde a apertura do expediente de reintegro da subvención. A notificación ás entidades ou particulares interesados da dita resolución, coa apertura do trámite de audiencia de quince días, co fin de que efectúen as alegacións que consideren pertinentes ou procedan a corrixir as deficiencias observadas, co apercibimento de que en caso de acordarse o reintegro da subvención, esixirase o interese de demora desde o momento do seu pagamento, de acordo co previsto no artigo 38 da LXS. O Alcalde-Presidente, unha vez resoltas as alegacións presentadas ou transcorrido o prazo sen que ningún interesado formulara ningunha, ditará unha resolución acordando a procedencia ou non do reintegro e demais actuacións que procedan, aplicando o réxime estabelecido polo Regulamento xeral de recadación. O disposto nesta base enténdese sen prexuízo do réxime sancionador a que se refire a base seguinte. Os beneficiarios das subvencións outorgadas, virán obrigados a: 1. Realizar a actividade que fundamente a concesión da subvención nos prazos sinalados nas bases desta convocatoria.2. Someterse ás actuacións de comprobación e seguimento da aplicación da subvención.3. Comunicar ao Concello ou ó Organismo Autónomo a obtención de subvencións ou axudas para a mesma finalidade procedentes de calquera administración pública ou ente público ou privado.4. Facilitar canta información lle sexa requirida polo Tribunal de Contas ou Consello de Contas, de ser o caso. Os beneficiarios de subvencións quedarán sometidos ás responsabilidades e réxime sancionador contidas no Título IV da LXS Santiago de Compostela, 19 de xullo de 2010. O alcalde Asdo. José A. Sánchez Bugallo